Λαζαράκια: η παραδοσιακή συνταγή της Εύης Βουτσινά
Μυρωδάτα ψωμιά-κούκλες που θα ενθουσιάσουν τους μικρούς και τους κάπως... μεγαλύτερους. Είναι παλιό έθιμο να τα φτιάχνουν το Σάββατο του Λαζάρου.
1.200 γρ. αλεύρι για όλες τις χρήσεις, 1 φακελάκι ξηρή  μαγιά, 2 κουτ. γλυκού αλάτι, 3 κουτ. σούπας ζάχαρη, 1 κουτ. γλυκού κανέλα, σε σκόνη, 1/2 κουτ. γλυκού γαρίφαλο, σε σκόνη, 3 κουτ. σούπας λάδι, μερικά ολόκληρα γαρίφαλα
Για τα λαζαράκια, βάζουμε σε βαθύ μπολ το αλεύρι, τη μαγιά, το αλάτι, τη ζάχαρη, την κανέλα και το γαρίφαλο σε σκόνη, τα ανακατεύουμε και τα περιβρέχουμε με 1½ ποτήρι χλιαρό νερό.Αρχίζουμε να ζυμώνουμε. Αν η ζύμη είναι σκληρή, προσθέτουμε λίγο-λίγο χλιαρό νερό και συνεχίζουμε το ζύμωμα μέχρι να γίνει ελαστική, αλλά όχι πολύ μαλακή, για να μη χάσουν τα λαζαράκια το σχήμα τους στο ψήσιμο.Προσθέτουμε το λάδι και ζυμώνουμε να αφομοιωθεί στη ζύμη.Τη σκεπάζουμε και την αφήνουμε μέχρι να διπλασιαστεί, γύρω στα 45 λεπτά.Μετά τη ζυμώνουμε λίγο για να ξεφουσκώσει και τη χωρίζουμε σε 4 ίσα κομμάτια.Στρώνουμε ένα μεγάλο ταψί με λαδόχαρτο και το πασπαλίζουμε με λίγο αλεύρι.Παίρνουμε το ένα κομμάτι ζύμης και το πλάθουμε πρώτα μπάλα και μετά ένα μακρόστενο ρολό, μια πιθαμή.Πιέζουμε με τον αντίχειρα λίγο πιο κάτω από την άκρη του ρολού για να σχηματιστεί το κεφαλάκι.Χωρίζουμε το δεύτερο κομμάτι ζύμης σε τρία μέρη (ένα για το κάθε λαζαράκι) και το ένα το πλάθουμε κορδόνι.Το πιέζουμε ελαφρώς να γίνει κάπως πλακέ.Βάζουμε το κορδόνι πάνω από το κεφαλάκι και σχηματίζουμε το μαντίλι.Το φέρνουμε γύρω μία φορά και το σταυρώνουμε μπροστά.Γύρω στη μέση του σώματος γυρίζουμε το υπόλοιπο κορδονάκι να γίνει σαν ζώνηΑκουμπάμε το λαζαράκι στο ταψί και πιέζουμε ελαφρώς να μην είναι πολύ φουσκωτό.Καρφώνουμε 2 γαρίφαλα στη θέση των ματιών και 2 - 3 κολλητά στη θέση του στόματος.Κάνουμε το ίδιο και με τα άλλα δύο κομμάτια ζύμης.Βάζουμε τα λαζαράκια στο ταψί, με απόσταση μεταξύ τους γιατί θα φουσκώσουν. Τα σκεπάζουμε και τα αφήνουμε γύρω στα 35 λεπτά. Τα τρυπάμε εδώ κι εκεί με ένα ξύλο από σουβλάκι και τα ψήνουμε σε προθερμασμένο φούρνο σστους 170 ° C για περίπου 50 λεπτά.
Αλεύρι (ζύμες),Πάσχα